Okresná prokuratúra Humenné 
Štefánikova 1900/69, 066 42 Humenné 1

Sp. zn. : 2 Pv 36/08/7702	Humenné, 11.9.2013
EEČ : 2-55-94-2013

U Z N E S E N I E

Trestná vec:	obvinená XXXXX 
Trestný čin:	nevyplatenie mzdy a odstupného podľa § 214 ods. 1 Tr. zák.

Rozhodol: 	prokurátor Okresnej prokuratúry Humenné
Podľa § 215 odsek 1 písmeno h Trestného poriadku s poukazom na § 86 odsek 1 písmeno c Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX, 
ako štatutárny orgán Občianskeho združenia Slnko pre detí, mládež a seniorov - Solidamus, Čeržitné 203, okr. Medzilaborce, IČO 37942654 za obdobie od 01.09.2005 do 31.12.2005 nevyplatila mzdu XXXXX, na ktorú mala podľa uzatvorenej pracovnej zmluvy ako koordinátorka aktivačnej činnosti v uvedenom občianskom združení nárok v deň jej splatnosti, hoci v tento deň mala finančné prostriedky na jej výplatu, čím svojím konaním  spôsobila XXXXX  škodu celkom vo výške 916,15 € / 27.600,- Sk/,

lebo zanikla trestnosť činu

Odôvodnenie:

	Uznesením povereného príslušníka Obvodného oddelenia PZ v Medzilaborciach  sp. zn. ORP-1000/ML-HE-2007 zo dňa 18.01.2008 bolo začaté trestné stíhanie a uznesením toho istého povereného príslušníka, rovnakej spisovej značky zo dňa 13.02.2008 bolo vznesené obvinenie XXXXX  za trestný čin nevyplatenia mzdy a odstupného podľa § 248a ods. 1 Tr. zák. č. 140/1961 Zb. účinného do 31.12.2005, na tom skutkovom základe, ako je to uvedené vo výrokovej časti tohto uznesenia. 
	V rámci vyšetrovania  došlo k prekvalifikovaniu protiprávneho konania obvinenej na prečin nevyplatenia mzdy a odstupného podľa § 214 ods. 1 Tr. zák. č. 300/2005 Z.z. v znení neskorších predpisov, nakoľko obvinená dokonala trestný čin v mesiaci január 2006, kde už platil nový Trestný zákon. 

	XXXXX sa  k spáchaniu trestného činu, ktorý sa jej kladie za vinu, priznala, kde uviedla, že v čase splatnosti mzdy  XXXXX za obdobie mesiacov september až december 2005 neuhradila mzdu v lehotách splatnosti z dôvodu, že nemala dostatok finančných prostriedkov na úhradu mzdy uvedenej poškodenej, pričom neskôr uhradila v plnom rozsahu  nevyplatenú mzdu poškodenej, nakoľko chcela mať s uvedenou záležitosťou pokoj. 

	Sv. pošk. XXXXX vo svojej výpovedi potvrdila, že v čase splatnosti mzdy, keď bola zamestnaná v Občianskom združení SOLIDAMUS Čertižné za obdobie mesiacov september 2005 až december 2005 jej nebola mzda vyplácaná, pričom táto mzda jej bola uhradená v plnej výške dňa 08.06.2012.

	XXXXX vo svojej výpovedi uviedla, že obv. XXXXX dňa 04.10.2004 ako štatutárna zástupkyňa Občianskeho združenia SOLIDAMUS Čertižné požiadala Úrad práce, sociálnych vecí a rodiny Stropkov o poskytnutie finančného príspevku na aktivačnú činnosť, kde následne bola uzatvorená dohoda na obdobie od 06.10.2004 do 30.04.2005, neskôr bol uzatvorený dodatok k dohode  a to na ďalšie obdobie od 01.05.2005 do 31.12.2005 a na základe takejto dohody bol poskytovaný finančný príspevok uvedenému združeniu. Obvinená predložila pracovnú zmluvu s platovým výmerom uzatvorenú a podpísanú XXXXX, pričom pre refundáciu mzdy XXXXX ako koordinátora bolo potrebné predložiť žiadosť o úhradu platby, výplatnú pásku /resp. mzdový list/, výkazy z poisťovní a doklady o vyplatení mzdy a odvodov, t. j. výpis z účtu, resp. výdavkový pokladničný doklad. Uvedené doklady mala obvinená doložiť do konca mesiaca, ktorý nasleduje po mesiaci v ktorom výdavok vznikol, pričom za obdobie máj až august 2005 túto podmienku obvinená nesplnila a tak jej nebol refundovaný plat koordinátorky XXXXX za uvedené obdobie. Mzda koordinátorky Fecurovej bola  refundovaná až za obdobie od septembra do decembra 2005.

	Vo veci bol vypracovaný znalecký posudok znalcom z odboru ekonómie a manažmentu, odvetvia účtovníctva a daňovníctva XXXXX, ktorý v závere tohto posudku uviedol, že z predložených  výdavkových pokladničných dokladov nezistil nevyplatenú mzdu za obdobia mesiacov september až december 2005, kde samotná výplata prebehla síce v mesiacoch október až december 2005, t. j. s mesačným oneskorením, ale zamestnanec a to XXXXX podpísala jej prevzatie. Čísla jednotlivých pokladničných dokladov svedčia o skutočnosti, že výdavky na mzdu boli pravdepodobne jediným výdavkom z pokladne v sledovanom období.  

	Súčasťou spisového materiálu je aj trestné oznámenie, správa Úradu práce, sociálnych vecí a rodiny Stropkov, Stanovy OZ Solidamus, pracovná zmluva a platové výmery XXXXX, správa Inšpektorátu práce Prešov, mzdové listy, výplatné listiny, mesačné výkazy poistného a príspevkov, výkazy preddavkov na verejné zdravotné poistenie, výpisy z účtu, charakteristika obvinenej a odpis z registra trestov. 

  	V zmysle ustanovenia § 215 ods. 1 písm. h) Tr. por., prokurátor zastaví trestné stíhanie, ak zanikla trestnosť činu.

	Podľa § 86 písm. c) Tr. zák. trestnosť trestného činu zaniká aj vtedy, ak ide o trestný čin nevyplatenia mzdy a odstupného podľa § 214 Tr. zák., ak trestný čin nemal trvalo nepriaznivé následky a páchateľ svoju povinnosť dodatočne splnil najneskôr do 60 dní od dokonania trestného činu.

	Z vyššie uvedeného vykonaného dokazovania je zrejmé, že obvinená XXXXX nezaplatila mzdu v lehotách splatnosti pošk. XXXXX za obdobie mesiacov september 2005 až december 2005, pričom túto mzdu zaplatila v dňoch 29.12.2005, 30.12.2005,  30.01.2006 a 28.02.2006 celkom vo výške 916,15 € / 27.600,- Sk/ a to po uplynutí lehoty splatnosti, ale  v lehote do 60 dní od splatnosti mzdy, kde je potrebné konštatovať, že síce spáchala  obvinená trestný čin nevyplatenia mzdy a odstupného, ale  vzhľadom na účinnú ľútosť v zmysle ust. § 86 písm. c) Tr. zák. prichádza do úvahy zastavenie trestného stíhania z dôvodu účinnej ľútosti.   

	Vzhľadom na uvedené okolnosti bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať do troch dní  od jeho oznámenia na Krajskú prokuratúru v Prešove prostredníctvom tunajšej okresnej prokuratúry. Sťažnosť má odkladný účinok. (§ 185 a nasl. Tr. por.)                                                                                                                     

JUDr. Stanislav Figľár
prokurátor